‘চৌরঙ্গী’ রিমেকে সুপ্রিয়ার চরিত্রে জয়া আহসান
- চ্যানেল আই অনলাইন ৩১ জানুয়ারি, ২০১৮ ১১:৪১
মহানায়ক উত্তম কুমার ও সদ্য প্রয়াত সুপ্রিয়া দেবী অভিনীত চলচ্চিত্র ‘চৌরঙ্গী’ পুনরায় নির্মিত হতে যাচ্ছে। কলকাতার পরিচালক সৃজিত মুখার্জির পরিচালনায় এবারের ‘চৌরঙ্গী’তে সুপ্রিয়া দেবীর অভিনয় করা করবী গুহ চরিত্রে অভিনয় করবেন জয়া আহসান। আর উত্তম কুমার অভিনীত ‘স্যাটা বোস’ চরিত্রে অভিনয় করবেন প্রসেনজিত।
মণিশংকর মুখোপাধ্যায়ের ‘চৌরঙ্গী’ উপন্যাসটি প্রকাশিত হয় ১৯৫৫ সালে। তবে ১৯৬২ সালে সেটি জনপ্রিয়তা পায় এবং সর্বাধিক বিক্রিত হয়। এই উপন্যাস অবলম্বনে ১৯৬৮ সালে নির্মিত হয়েছিল ছবিটি। বলা হয়ে থাকে যে ‘চৌরঙ্গী উপন্যাসটিই বাঙালি পাঠককে পাঁচ তারা হোটেল প্রথম চিনিয়েছিল। হোটেলের নেপথ্যে থাকা কিছু মানুষের জীবন নিয়ে তৈরি হয়েছিল সেই সময়ের ‘চৌরঙ্গী’ ছবিটি। হোটেলের অতিথি ও কর্মচারীদের মধ্যে প্রেম এবং করুণ পরিণতি দেখানো হয়েছিল ছবিতে। উত্তম কুমার, শুভেন্দু চট্টোপাধ্যায়, বিশ্বজিৎ, সুপ্রিয়া দেবী ও অঞ্জনা ভৌমিক অভিনয় করেছিলেন সুপার হিট সেই ছবিতে।
সৃজিত অবশ্য জানিয়েছেন, পুরনো ‘চৌরঙ্গী’র হুবহু রিমেক হবে না। কিছুটা অন্য রকম হবে কারণ এত বছর পর হোটেল সংস্কৃতির চিত্রটা অনেক পাল্টে গেছে। নতুন সিনেমায় তিনটি নারী চরিত্রে মধ্যে সবচেয়ে গুরুত্বপূর্ণ চরিত্র করবী। জয়ার প্রতি অগাধ আস্থা থাকায় এই চরিত্রের জন্য তিনি জয়াকে নির্বাচন করেছেন বলে জানান।
এবছরের জুন থেকে ‘চৌরঙ্গী’ ছবির রিমেক এর চিত্র ধারণ শুরু হবে। সংগীত পরিচালনা করবেন অনুপম রায়। জয়া আহসান এবং প্রসেনজিত ছাড়াও এই ছবিতে অনিন্দ্য পাকড়াশি চরিত্রে যীশু সেনগুপ্ত, মিসেস পাকড়াশি চরিত্রে মমতা শঙ্কর, মার্কো পোলো চরিত্রে অঞ্জন দত্ত এবং শঙ্কর চরিত্রে অভিনয় করবেন আবির চট্টোপাধ্যায়।
উত্তম কুমারচৌরঙ্গীজয়া আহসানপ্রসেনজিতসুপ্রিয়া দেবী
কুষ্টিয়ায় ভাতা কার্ড নিয়ে অনিয়ম ও দুর্নীতির অভিযোগ
পঞ্চাশের ঘরেই কেন বার বার?
কেরালায় যাচ্ছে জয়া-ঋত্বিকের ‘বিনিসুতোয়’
শনিবার দুপুরে এল জয়ার ‘রবিবার’-এর ট্রেলার